NI aibu Kenya kuendelea kushuhudia majuaji ya kiholele
Language: Swahili | Genre: News

Ni aibu Kenya kuendelea kushuhudia mauaji ya kiholela 


Ni  dhahiri kwamba si mara moja ambapo Kenya imeshuhudia mauaji ya kisiasa. Tangu uhuru, imekuwa kawaida kwa wanasiasa ama viongozi maarufu kutumia njia zozote kuwanyamazisha watu wanaodaiwa kuwa tishio kwa mustakabali wa kisiasa. 

Na si Kenya tu. Mbinu ya kuwaua washindani wa kisiasa imekuwa ikitumika katika nchi nyingi barani Afrika, tangu mataifa hayo yalipojinyakulia uhuru kutoka kwa wakoloni katika miaka ya hamsini, sitini na sabini. 

Mauaji ya kisiasa pia yamekuwa yakitumika kuzima utoaji habari muhimu kuwahusu viongozi ama wanasiasa wanaohusishwa na sakata mbalimbali. Cha kushtua ni kwamba, wale ambao wamekuwa wakihusika katika njama hizo huwa hawakamatwi wala kukabiliwa kisheria, kwani mara nyingi huwa sehemu ya utawala uliopo uongozini. 

Natoa urejeleo huu kutokana na mauaji ya Sajenti Kipyegon Kenei wiki iliyopita, aliyekuwa akihudumu katika Afisi ya Naibu Rais William Ruto kama mojawapo wa polisi wa ulinzi.

Ingawauchunguzi bado unaendelea kubaini chanzo halisi cha kifo chake, baadhi ya maswali yaliyopo ni mbona alifariki wakati alitarajiwa kuandikisha taarifa kuhusu sakata ya ununuzi ghushi wa silaha za kijeshi?

Bila shaka, nadharia nyingi zimeibuka kuhusu chanzo cha kifo chake, baadhi zikiwa uwezekano kwamba alijiua.
Ni hali inayozua hofu kuwa Kenya bado imo katika miaka ya sitini na sabini, ambapo watu walikuwa wakionekana kama wakosoaji wa serikali waliishi katika hali ya roho mikononi.

Ni nyakati hizo ambapo watu maarufu kama Pio Gama Pinto, Tom Mboya, JM Kariuki, Dkt Robert Ouko, Askofu Alexander Kipsang Muge kati ya wengine waliuawa katika hali tatanishi.

Katika kila tukio kuhusu mauaji ya watu hao, kuna siri nyingi zilizofichuliwa hadi sasa. 
Kwa mfano, serikali ya Mzee Jommo Kenyatta ilimtaja Pinto kama mtu msumbufu ambaye alilenga kuvuruga mshikamano wa nchi. Hata hivyo, ukweli ni kuwa Mze Kenyatta na washirika wake walihofia kukosolewa kuhusu haki za Wahindi, ambao Pinto alikuwa mtetezi wao.
Pinto alikuwa miongoni mwa watu wachache ambao walikuwa wamejitokeza kuikosoa serikali ya Mzee Kenyatta bila kuogopa.
Hali hiyo ndiyo ilimwandama Bw Mboya. Inaelezwa kuwa mara tu baada ya kuteuliwa waziri na mojawapo ya viongozi wa KANU, nyota ya kisiasa ya Mboya ilianza kungaasana, hali iliyotia wasiwasi wandani wa Mzee Kenyatta.
Inaelezwa pia alipendwa sana na nchi za kigeni, hasa Amerika, hatua ambayo ilimwezesha kuwatafutia Wakenya werevu ufadhili wa kimasomo katika vyuo vikuu vya Amerika.
Kimsingi, waliouawa walikuwa watu maarufu. Watu amabao wangeisaidia Kenya na vizazi vingi. Je, tungali katika enzi hiyo? Tungali katika giza la sitini katika karne ya 21?